Tako je leta 631 ali 632 prišlo do največje vojne, kjer so Germani pod vodstvom Dagoberta I. Samove ljudi napadli iz več smeri. Pri tem se je Dagobert I. opiral ne le na frankovsko vojsko iz Avstrazije, ampak tudi na zavezništvo z Langobardi, Alemani in verjetno tudi Bavarci. Langobardi in Alemani so bili pri napadih uspešni, vendar je o izidu te vojne odločila bitka pri Wogastisburgu, kjer pa je bila frankovska vojska po treh dnevih bojev hudo premagana., tako da je Dagobert zbežal domov. O tem Wogastisburgu (gradišču nekega Vogasta?) ne vemo nič določnega, lahko pa bi šlo za češki Uhošt. Nekateri pa domnevajo, da se je Wogastisburg nahajal celo na germanskem ozemlju, in da naj bi najverjetneje šlo za današnji Forcheim v Frankoniji. Sicer pa je predlogov za njegovo lokacijo še več in se v glavnem osredotočajo na severozahodni del češkega območja. Takoj po porazu pri Wogastisburgu se je Frankom uprl polabski knez Dervan in s svojimi Sorbi prešel na slovansko stran.